**OBRAZLOŽENJE**

**ZA NACRT PRAVILNIKA O POSEBNIM UVJETIMA ZA PROIZVODNJU I STAVLJANJE NA TRŽIŠTE PREDMETA OPĆE UPORABE**

Navedeni Pravilnik donosi se u svrhu provedbe Akcijskog plana za administrativno rasterećenje gospodarstva koji je prihvaćen zaključkom Vlade Republike Hrvatske.

Pravilnik o posebnim uvjetima za proizvodnju i stavljanje na tržište predmeta opće uporabe (Narodne novine, br. 82/10) donesen je na temelju Zakona o predmetima opće uporabe (»Narodne novine« br. 85/06, 75/09 i 43/10) koji više nije na snazi te je sukladno navedenom potrebno donijeti novi pravilnik kojim će se utvrditi uvjeti za proizvodnju i stavljanje na tržište predmeta opće uporabe.

Jedna od mjera Akcijskog plana za administrativno rasterećenje gospodarstva – u dijelu Sanitarni i zdravstveni uvjeti, u točki 13., je ukinuti obvezu izrade preslike rješenja trgovačkog suda o upisu u sudski ili obrtni registar pa je sukladno tome navedena obveza, prijedlogom ovog pravilnika, brisana iz pravilnika.

Nadalje, u navedenom prijedlogu ukida se obveza ishođenja rješenja o ispunjavanju uvjeta za proizvodnju predmeta opće uporabe, a uvodi se obveza prijave djelatnosti proizvodnje predmeta opće uporabe Ministarstvu zdravstva. Ministarstvo zdravstva će voditi evidenciju proizvođača predmeta opće uporabe u elektroničkom obliku.